**Geiture**

**Høgdemeter over havet:** 630 m

**Lengde:** ca 1,4 km

**Tid:** 45 - 60 min frå parkering, ein veg.

**Gradering:** Bratt, medium tung tur.

**Vegskildring:**   
Køyr Espelandsvegen/ “gamle Ulvikavegen” 572 frå Holven retning Espelandsdalen ca. 5 km, til den store svingen før Dale. I svingen er det plass til parkering. På oppsida er det eit hogstfelt.

Stien startar og går i den gamle skogsvegen og går rett oppover til høgre og inn i skogen etter kvart- følg merkepinnane.

Følg merkinga vidare oppover. Etter ei stund kjem du inn i tettare lauvskog og kjem til *Maurtuene*. Her er det fleire store maurtuer og ein del furuskog.

Etter *Maurtuene* flatar stien litt ut og svingar i retning Espelandsvatnet. Her er det tett lauvskog og kan vera litt blautt. Rett før *Idlakleiv* kjem du til eit fint utsiktpunkt med nokre bjørker. Du ser heilt ned til Dale herifå. Ved *Idlakleiv* kan du sjå den gamle taubane-strengen som ligg på bakken, strengen går heilt opp til Geiture. Stien går opp *Idlakleiv*, eit bratt skarv, og kan vera noko ilt/sleipt å gå. (For kyrne som skulle til støls). Stien opp Idlakleiv svingar i retning Granvinsvatnet, og fortset i denne retninga ca 100 m. Deretter kjem du til *Fureflåten* og stien svingar på ny mot Espelandsvatnet. No kryssar du *Sleipebakkane*. Dette er eit fuktig, sleipt område med raudmylnegrunn og ein del rotvelter. Følg merkinga.   
Etter *Sleipebakkane* kjem du på undersida av eit skarv, her går stien i sikk-sakk oppover, og du kjem opp rett nedanfor selet på Geiture.

**Turkassa** heng på den øvste floren på skarvet ovanfor Geitursselet.   
Fin utsikt mot Olavstølen på andre sida av dalen og du skimtar Nesheimshorgi.

**Turtips 1:**

Frå Geiture kan du fylgja merking vidare i retning Granvinsfjorden til Velken-stølen **Hedler**. Ein fin og lett tur frå Geiture. Du passerer Middagsmannen. Flott utsyn over Granvinsfjorden når du kjem til Hedler.

**Turtips 2:**

Du kan gå vidare oppover frå Geiture til Skarafjellstørnane. Stien er IKKJE merka eller rydda, men går frå øvste floren og oppover i retning Kjerringafjellet, opp gjennom skaret ein ser i himmelsynet.

Ikkje ta denne turen i skodde.

**Turtips 3:**

Frå Skarafjellstjørnane kan ein ta turen opp på Kjerringafjellet med flott utsyn over Espelandsdalen.

Det går IKKJE sti opp. Ein går opp mellom dei to vatna som ligg nærast inntil Kjerringafjellet, der grensa mellom Granvin og Ulvik går. Ikkje ta denne turen i skodde.

**Turtips 4:** Gå over til Kvasshovden og ned til Ulvik. Turen er ikkje merka.

GOD TUR!